Broj: 711-I-1178-P-242/22-04-17

Zagreb, 6. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev Marine Tonković, pročelnice Jedinstvenog upravnog odjela Grada Vrbovsko,** za davanjem očitovanja Povjerenstva,na 170. sjednici održanoj dana 6. svibnja 2022.g. daje sljedeće

**OČITOVANJE**

1. **Na obveznike iz članka 3. stavka 1. podstavka 34. ZSSI/21-a, koji dužnost obnašaju temeljem rezultata provedenih lokalnih izbora, ne primjenjuju se Smjernica Povjerenstva od 31. siječnja 2022 dužnost niti Dopuna ove Smjernice od 12. travnja 2022. o zabrani primitka dodatnih naknada obveznika koji temeljem ugovora o radu ili drugog akta iz radnog odnosa obnašaju javnu.**
2. **Župani, gradonačelnici, općinski načelnici i njihovi zamjenici mogli bi ostvarivati one primitke koji se ne smatraju zabranjenom dodatnom naknadom iz članka 7. točke d) ZSSI/21-a, ako je to propisano zakonom ili drugim općim aktom donesenim na temelju zakona.**
3. **Obveznici mogu koristiti službeni automobil 24 sata dnevno samo ako je to propisano zakonom, drugim podzakonskim općim aktom ili općim aktom jedinice lokalne samouprave, pri čemu trebaju voditi računa da prilikom korištenja službenog vozila ne dođe do zlouporabe posebna prava obveznika, jer bi isto predstavljalo moguću povredu odredbi ZSSI/21-a.**

 Obrazloženje

Zahtjev za očitovanjem Povjerenstva podnijela je Marina Tonković, pročelnica Jedinstvenog upravnog odjela Grada Vrbovskog. U Povjerenstvu je zahtjev zaprimljen 26. travnja 2022. pod poslovnim brojem 711-U-4428-P-242/22-01-3, povodom kojeg se vodi predmet broj P-242/22. Zahtjev navedene podnositeljice zaprimljen je i 28. travnja 2022. pod poslovnim brojem 711-U-4517-P-242/22-02-3.

Člankom 3. stavkom 1. podstavkom 34. propisano je da su župani, gradonačelnici, općinski načelnici i njihovi zamjenici obveznici ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositelja.

U zahtjevu podnositeljica traži mišljenje Povjerenstva povodom dopisa Grada Vrbovskog upućenog Ministarstvu pravosuđa i uprave, Upravi za politički i opću upravu od 26. travnja 2022. godine, klasa: 081-01/22-01/1, urbroj: 2193-03-22-2.

Navedenim se dopisom traži mišljenje odnose li se Smjernice Povjerenstva Broj: 711-I-134-R-34/22-01-17 od 31. siječnja 2022. o zabrani primitka dodatnih naknada i Dopune Smjernice Povjerenstva Broj: 711-I-518-R-34/22-02-17 d 12. travnja 2022. o zabrani primitka dodatnih naknada i na obveznike na lokalnoj i područnoj (regionalnoj) razini, s obzirom da oni ne sklapaju ugovor o radu, te je istima određen znatno veći opseg prava navedenih obveznika, dok su opći akti jedinica lokalne i područne (regionalne) samouprave u pogledu njihovih materijalnih prava usklađeni sa Uputom za postupanje Uprave za politički sustav, državnu upravu te lokalnu i područnu (regionalnu) samoupravu Ministarstva uprave od 10. lipnja 2015., klasa: 023-01/15-01/167, urbroj: 515-02-02/1-15-1.

Naime, u navedenoj Uputi za postupanje Ministarstva uprave navodi se da se prava iz kolektivnih ugovora lokalnih službenika i namještenika, kojima su dogovorena materijalna prava iz radnog odnosa, ne mogu odnositi na dužnosnike u jedinicama lokalne i područne (regionalne) samouprave (župani, gradonačelnici, općinski načelnici i njihovi zamjenici), pa se tako istom Uputom utvrđuje da isti nemaju pravo na primjerice otpremninu te uvećanje od 0,5% za svaku navršenu godinu staža te otpremninu, različite oblike potpora, otpremninu i sl.

Podnositeljica također traži mišljenje Povjerenstva smije li gradonačelnik, koji koristi službeno vozilo 24 sata dnevno, isto koristiti i za privatne potrebe na način da se to prikaže kao plaća u naravi.

Uz navedeni zahtjev za mišljenje priloženi su i predmetna Uputa za postupanje, Smjernica i Dopuna Smjernice.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo ukazuje podnositeljici da je donijelo navedenu Smjernicu te Dopunu Smjernice povodom presude Visokog upravnog suda Republike Hrvatske, poslovni broj: Usž-4335/19-3 od 14. listopada 2021., kojom se tumači nedopuštenost ugovaranja onih primitaka uz plaću koji su zakonski zabranjeni, u odnosu na obveznike navedene u članku 3. Zakona, koji temeljem ugovora o radu ili drugog ugovora iz radnog odnosa obnašaju javnu dužnost, s obzirom da je stupanjem ZSSI/21-a obuhvaćen veći broj novih obveznika koji temeljem ugovora obnašaju javnu dužnost.

S obzirom da obveznici iz članka 3. stavka 1. podstavka 34. ZSSI/21-a dužnost obnašaju temeljem konačnih rezultata provedenih lokalnih izbora, iste se Smjernice ne odnose na njih.

Nadalje, u odnosu na dopuštenost primitaka potpore za novorođenče, potpore za slučaj smrti radnika, otpremnine i drugih za koje je Ministarstvo uprave Uputom iz 2015. ocijenilo da ih župani, gradonačelnici, općinski načelnici i njihovi zamjenici ne smiju ostvarivati, Povjerenstvo ističe da se radi o takvoj vrsti primitaka koji se ne smatraju zabranjenom dodatnom naknadom u smislu odredbe članka 7. točke d. ZSSI/21-a.

Naime, isti se isplaćuju se ako nastupe određene okolnosti koje su povod za isplatu, te se ne radi o dodatnim naknadama koje bi bile isplaćene uz plaću za obnašanje javne dužnosti, slijedom čega niti njihovo ostvarivanje ne bi bilo suprotno odredbama ZSSI/21-a.

Međutim, iako nije suprotno zakonskim odredbama, ove bi primitke obveznici mogli ostvarivati samo ako je to za ovu kategoriju obveznika (župani i dr.) propisano zakonom ili drugim općim aktom donesenim na temelju zakona.

U odnosu na korištenje službenog automobila, isto je povezano sa stvarnim troškovima prijevoza koji nastaju u obnašanju javne dužnosti, slijedom čega se ne radi o zabranjenoj dodatnoj naknadi u smislu navedene zakonske odredbe.

Obveznici bi mogli koristiti službeni automobil 24 sata dnevno samo ako je to propisano zakonom, drugim podzakonskim općim aktom ili općim aktom jedinice lokalne samouprave.

Povjerenstvo, međutim, ukazuje da su obveznici u svakoj situaciji dužni staviti javni interes iznad privatnog te odijeliti privatni interes od javnog interesa, s obzirom da su im službena vozila stavljena na raspolaganje povodom obnašanja dužnosti od tijela javne vlasti u kojem obnašaju dužnost.

Iz navedenog razloga obveznici mogu koristiti službeno vozilo Grada Vrbovskog, primjerice u svrhu dolaska i odlaska na posao, odlaska na poslovne sastanke, odlaska na službeni put te za svaku drugu svrhu koja se može dovesti u svezu s izvršavanjem ovlasti gradonačelnika i zamjenika gradonačelnika.

Nadalje, službeno vozilo se može koristiti i za one potrebe koje nisu povezane s obnašanjem dužnosti, ali se uobičajeno te u manjem opsegu izvršavaju uz korištenje vozila za službene svrhe, kao što su npr. prijevoz djece do škole neposredno prije dolaska na posao vozilom.

Ukoliko bi obveznik koristio službeno vozilo isključivo za privatne svrhe te se isto ne bi moglo promatrati u kontekstu obnašanja javne dužnosti (npr. radi odlaska na godišnji odmor), ako bi o tome steklo saznanja Povjerenstvo bi navedeno korištenje vozila sagledalo u kontekstu moguće zlouporabe posebnih prava obveznika, odnosno moguće povrede odredbi ZSSI/21-a.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana